**Ministru kabineta noteikumu projekta “****[Grozījumi Ministru kabineta 2004. gada 19. oktobra noteikumos Nr. 876 “Lauku atbalsta dienesta nolikums””](https://likumi.lv/ta/id/275077-grozijumi-ministru-kabineta-2013-gada-30-julija-noteikumos-nr-449-valsts-meza-dienesta-nolikums-" \t "_blank) sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Noteikumu projekta “Grozījumi Ministru kabineta 2004. gada 19. oktobra noteikumos Nr. 876 "Lauku atbalsta dienesta nolikums” (turpmāk – noteikumu projekts) mērķis ir aktualizēt Lauku atbalsts dienesta darbību reglamentējošos jautājumus.  Noteikumu projekts ietver aktuālu Valsts pārvaldes iekārtas likuma 16. panta otrajā daļā noteikto informāciju, neietverot to informāciju, ko likumdevējs ir deleģējis noteikt tiešās pārvaldes iestādes vadītājam.  Noteikumu projekts stājas spēkā nākamajā dienā pēc tā izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Zemkopības ministrijas iniciatīva |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2004. gada 19. oktobra noteikumos Nr. 876 "Lauku atbalsta dienesta nolikums" (turpmāk – nolikums) iekļautais regulējums ir jāaktualizē atbilstoši ārējiem normatīvajiem aktiem.  Nolikumā jāprecizē Lauku atbalsta dienesta uzdevumi, kā arī jāsvītro III nodaļa “Dienesta struktūra un pārvalde”.  Noteikumu projektā tiek iekļauts Lauku atbalsta dienesta uzdevums uzskaitīt dienesta informācijas sistēmā to naftas produktu daudzumu, kam piemēro samazinātu akcīzes nodokļa likmi vai atbrīvojumu no akcīzes nodokļa.  Īstenojot Uzņēmējdarbības vides pilnveidošanas pasākumu plānu, 2019. gada 1. februārī spēkā stājās Ministru kabineta 2018. gada 17. jūlija noteikumi Nr. 420 “Grozījumi Ministru kabineta 2007. gada 31. jūlija noteikumos Nr. 525 "Kārtība, kādā atsevišķiem naftas produktiem piemēro samazinātu akcīzes nodokļa likmi vai atbrīvojumu no akcīzes nodokļa””, kas paredz, ka dati par lietotājam piešķirtā naftas produktu daudzuma iegādi tiek reģistrēti un iegādātais naftas produktu daudzums tiek uzskaitīts Lauku atbalsta dienesta elektroniskajā pieteikšanās sistēmā, ar to aizstājot papīra veida Valsts ieņēmumu dienesta izsniegtās izziņas.  Nolikumā vairs nav nepieciešams paredzēt, ka Lauku atbalsta dienests administrē subsidētās elektroenerģijas nodokļa samazinātās likmes piemērošanu, jo saskaņā ar Subsidētās elektroenerģijas nodokļa likuma pārejas noteikumu 1. punktu šo nodokli piemēroja apliekamajiem ienākumiem, kas gūti no 2014. gada 1. janvāra līdz 2017. gada 31. decembrim. Ņemot to vērā, attiecīgi tiek precizēts nolikums, izsakot 13.9. apakšpunktu jaunā redakcijā.  Nolikumā tiek paredzēta attālinātā kontrole, veicot valsts un Eiropas Savienības atbalsta saņēmēju platību pārbaudi.  Pārbaude uz lauka ir laikietilpīgs un dārgs process, turklāt tajā tiek iegūta vienreizēja informācija par situāciju uz lauka. Kopš 1992. gada Eiropas Komisija ir izstrādājusi alternatīvu pieeju lauksaimniecības zemes gabalu pārbaudei, izmantojot satelītattēlus, ko nodrošina komerciālie pakalpojumu sniedzēji (piemēram, *SPOT, WorldView, PlanetScope*) un kas uzņemti dažādos laikos visa gada laikā. Pēc Eiropas Komisijas Kopīgā pētniecības centra datiem, patlaban Eiropas Savienībā vidēji 80 % lauka pārbaužu tiek veiktas ar tālizpēti.  Eiropas Savienības dalībvalstu maksājumu aģentūras 2017. gada maijā parakstīja neoficiālu memorandu, proti, “Maltas deklarāciju”, kurā mudināja Eiropas Komisiju izmantot jaunas tehnoloģijas Integrētās administrēšanas un kontroles sistēmas vienkāršošanai. Komisija 2017. gada jūnijā ierosināja grozījumus tiesību aktos[[1]](#footnote-1), kuri ļautu dalībvalstīm no 2018. gada īstenot monitorējošas pārbaudes, izmantojot automatizētus procesus, kuru pamatā ir *Copernicus Sentinel* dati. Regula ļauj izmantot arī citas jaunas tehnoloģijas, piemēram, dronus un ģeolokalizētas fotogrāfijas vai datus, ko ieguvuši citi satelīti, kā papildu pierādījumu, lai pārbaudītu atbilstību saskaņā ar kopējo lauksaimniecības politiku.  Lauku atbalsta dienests platībmaksājumu administrēšanā jau pašlaik izmanto satelītu multispektrālos un radara attēlus, kas sniedz brīvi pieejamu un aktuālu informāciju par deklarētajiem laukiem. Plānots ieviest arī satelītattēlu monitoringa sistēmu platībmaksājumu administrēšanas nākamajā programmēšanas periodā. Efektivizējot platībmaksājumu un projektveidīgo pasākumu administrēšanas procesu, pārbaudēs uz vietas tiek izmantoti droni, lai iegūtu pilnīgu priekšstatu par pārbaudītā lauka vai objekta stāvokli.  Ieviešot digitālās tehnoloģijas, lauku fiziskā apmeklēšana uz vietas tiek aizstāta ar uzņemto satelītattēlu analīzi. Pašreizējais kontroles mehānisms nodrošina piecus procentus no visu saimniecību apsekošanas gada laikā. Savukārt, izmantojot satelītattēlus, to saimniecību īpatsvars, kurās tiek veikta atbilstības nosacījumu izpildes pārbaude, varētu būt līdz pat 95 procentiem. Tādējādi gan paši lauksaimnieki, gan arī Lauku atbalsta dienests gūtu pilnīgāku priekšstatu par lauksaimnieku pieteiktajām platībām un to faktisko apsaimniekošanu.  Ar datu apstrādes metodēm satelītattēlus var izmantot automatizētā izmaiņu noteikšanā – konstatēt, vai un kad uz lauka ir strādāts, piemēram, vai zālājs ir nopļauts vajadzīgajā termiņā. Ir iespējams arī automātiski noteikt zemes lietojumu – apbūvi, zālājus, mežus, aramzemi (ziemāji vai vasarāji), kā arī augu kultūras, lai tās salīdzinātu ar klientu iesniegtajos pieteikumos norādīto informāciju.  *Sentinel* satelītu uzņēmumi bija ļoti noderīgi arī plūdu skarto teritoriju noteikšanā: tos var izmantot, gan lai salīdzinātu sausuma un plūdu datumus, gan noteiktu teritorijas, kuras klāj ūdens. Tāpat šīs tehnoloģijas ļauj identificēt tādu vides aizsardzību prasību pārkāpumus kā meliorācijas sistēmu bojāšana un dabas pieminekļu – dižakmeņu, aizsargājamu koku un aleju – iznīcināšana.  Īstenojot monitorējošu pārbaužu pieeju, jaunu informāciju var iegūt jebkurā augšanas sezonas brīdī, tāpēc šādas pieejas īstenošana nodrošina lauksaimniekiem lielākas iespējas koriģēt atbalsta pieprasījumus pēc to iesniegšanas. Turklāt maksājumu aģentūras var nosūtīt brīdinājuma ziņojumu lauksaimniekam, dodot tam iespēju īstenot koriģējošus pasākumus (piemēram, nopļaut lauku). Tā ar monitorējošu pārbaužu pieeju var novērst neatbilstības rašanos, nevis sodīt lauksaimniekus pēc tās konstatēšanas.  Retāk apmeklējot lauku, tiek samazināts slogs lauksaimniekam un izmaksas maksājumu aģentūrai. Nesena pētījuma[[2]](#footnote-2) dati liecina, ka automatizācija, digitalizācija un jaunas pārvaldības un kontroles tehnoloģijas var palīdzēt mazināt kopējās lauksaimniecības politikas administrēšanas izmaksas.  Jauno tehnoloģiju izmantošana būtiski samazina kontrolē uz vietas patērēto laiku, ja nepieciešams apsekot, piemēram, meliorācijas grāvjus, dzērveņu purvus, meža ugunsdzēsības torņus un citas grūti pieejamas teritorijas.  Ievērojami tiek ietaupīts laiks, arī izmantojot dronu. Piemēram, lai apsekotu meliorācijas projektā izraktu piecus kilometrus garu grāvi, vajadzīgas 4–6 stundas, bet ar šo lidaparātu tas aizņem 2–3 stundas.  Dienests mūsdienu tehnoloģijas izmanto, ņemot vērā Ministru kabineta 2019. gada 13. augusta noteikumos Nr. 368 “Kārtība, kādā veicami bezpilota gaisa kuģu un cita veida lidaparātu lidojumi” noteiktās drošības prasības.  Ministru kabineta 2015. gada 10. martā noteikumi Nr. 126 “Tiešo maksājumu piešķiršanas kārtība lauksaimniekiem” un Ministru kabineta 2014. gada 30. septembra noteikumi Nr. 599 “Noteikumi par Eiropas Lauksaimniecības garantiju fonda, Eiropas Lauksaimniecības fonda lauku attīstībai, Eiropas Jūrlietu un zivsaimniecības fonda, kā arī par valsts un Eiropas Savienības atbalsta lauksaimniecībai un lauku un zivsaimniecības attīstībai finansējuma administrēšanu 2014.–2020.gada plānošanas periodā” paredz, ka atbalsta pretendents dod iespēju kontroles iestādei – Lauku atbalsta dienestam, Valsts augu aizsardzības dienestam vai Lauksaimniecības datu centram – veikt pārbaudi saimniecībā. Ja tas netiek darīts, atbalsta iesniegums tiek noraidīts. Iesniedzot pieteikumu, potenciālais atbalsta saņēmējs arī tiek informēts, ka tiks veikta viņa datu apstrāde.  Par katru veikto pārbaudi uz vietas kontroles institūcija sagatavo kontroles ziņojumu. Atbalsta pretendentam ir tiesības iepazīties ar kontroles ziņojumu un to papildināt.  Kontroles rezultāta datus iekļauj vienotajā zemkopības nozares informācijas sistēmā, un tos apstrādā, izsniedz, auditē un arhivē atbilstoši Ministru kabineta 2013. gada 26. martā noteikumiem Nr. 161 “Noteikumi par vienoto zemkopības nozares informācijas sistēmu”.  Lauku atbalsta dienests ir ieviesis iekšējās procedūras, tehnoloģiskus risinājumus un kontroles līdzekļus, lai saglabātu personas datu drošību, integritāti un konfidencialitāti, tostarp lai novērstu neatļautu piekļuvi personas datiem. Lauku atbalsta dienests ir sertificēts atbilstoši starptautiskajiem standartiem *ISO 9001:2015* (kvalitātes vadības pārvaldības sistēma) un *ISO 27001:2013* (informācijas drošības pārvaldības sistēma).  Lauku atbalsta dienests aizsargā datu subjekta datus, izmantojot mūsdienu tehnoloģiju iespējas, kā arī ņemot vērā pastāvošo privātuma risku un saprātīgi pieejamos organizatoriskos, finansiālos un tehniskos resursus, tostarp izmantojot datu šifrēšanu to pārraidīšanā (*SSL* šifrēšanu) un ugunsmūri.  Saskaņā ar Ministru kabineta 2010. gada 13.jūlija noteikumiem Nr. 635 “Kārtība, kādā apseko un nosaka neapstrādātās lauksaimniecībā izmantojamās zemes platību un sniedz informāciju par to” (turpmāk – noteikumi Nr. 635) Lauku atbalsta dienests vizuāli apseko tās lauksaimniecībā izmantojamās zemes vienības, kuru platība ir lielāka par vienu hektāru.  Apkopoto informāciju par tām zemes vienībām, kas uzskatāmas par neapstrādātu lauksaimniecībā izmantojamo zemi, Lauku atbalsta dienests iesniedz vietējā pašvaldībā, un tā savukārt šo informāciju izmanto nekustamā īpašuma nodokļa administrēšanas vajadzībām.  Tā kā šīs funkcijas īstenošanai jau no 2015. gada tiek izmantoti satelītattēli, noteikumu projekta izpilde neparedz papildu datu apstrādi.  Izmantojot satelītattēlus, netiek fiksēti nekādi personas dati, piemēram, netiek filmēta persona.  Valsts pārvaldes iekārtas likuma 16. panta otrā daļa neparedz, ka iestādes nolikumā būtu nepieciešams regulēt iestādes struktūras izveides jautājumus. Savukārt tā paša likuma 17. panta otrā daļa paredz, ka informācija par iestādes struktūru un amatiem tiek publicēta un aktualizēta iestādes mājaslapā internetā normatīvajos aktos noteiktajā kārtībā. Turklāt valsts pārvaldes iestādes struktūras izveidošanas kārtība ir noteikta Ministru kabineta 2010. gada 14. decembra ieteikumos Nr. 2 "Valsts pārvaldes iestādes struktūras izveidošanas kārtība", kuros ietverti kritēriji iestādes vadītāja vietnieka amata izveidei un struktūrvienību izveidei, tāpēc svītrojams nolikuma regulējums, kas nosaka dienesta struktūras veidošanu, un to, ja nepieciešams, var noteikt dienesta reglamentā.  Nolikuma 7. punkta paredz, ka dienesta direktoru pēc kandidatūras apstiprināšanas Ministru kabinetā ieceļ amatā un atbrīvo no amata zemkopības ministrs. Saskaņā ar Valsts civildienesta likuma 11. panta otro daļu pretendentu valsts tiešās pārvaldes iestādes vadītāja amatā uz pieciem gadiem ieceļ ministrs. Ievērojot minēto, nav nepieciešams dublēt iecelšanas kārtību amatā.  Nolikuma 8. punkts paredz, ka Dienesta direktors veic [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) un citos dienesta darbību reglamentējošos normatīvajos aktos noteiktās tiešās pārvaldes iestādes vadītāja funkcijas un uzdevumus. Šādai tiesību normai nav ne informatīvas slodzes, ne tiesiskas slodzes, jo pēc būtības tā veido nenoteiktu atsauci uz citiem ārējiem normatīvajiem aktiem, tāpēc ir svītrojama.  Ir ieviesti arī nelieli redakcionāli precizējumi, pārskatot Lauku atbalsta dienesta uzdevumus, lai tie atbilstu esošajai situācijai. |
| 3. | Projekta izstrādē iesaistītās institūcijas un publiskas personas kapitālsabiedrības | Lauku atbalsta dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Lauku atbalsts dienesta nodarbinātie, kā arī Lauku atbalsta dienesta sniegto pakalpojuma saņēmēji un pārējās lauku saimniecības, kuru platība pārsniedz vienu hektāru, – aptuveni 69 000 juridisku un fizisku personu. |
| 2. | Tiesiskā regulējuma ietekme uz tautsaimniecību un administratīvo slogu | Projekta tiesiskais regulējums nemaina institūcijas tiesības un pienākumus, ne arī veicamās darbības. |
| 3. | Administratīvo izmaksu monetārs novērtējums | Nav attiecināms. |
| 4. | Atbilstības izmaksu monetārs novērtējums | Nav attiecināms. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Projekts šo jomu neskar. | | |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedriskā apspriešana |
| 2. | Sabiedrības līdzdalība projekta izstrādē | Informācija par noteikumu projektu tika ievietota Ministru kabineta tīmekļvietnes sadaļā „Sabiedrības līdzdalība” un Zemkopības ministrijas tīmekļvietnes sadaļā „Sabiedrības līdzdalība” no 19.12.2019. līdz 09.01.2020.  *https://www.zm.gov.lv/zemkopibas-ministrija/apspriesanas/ministru-kabineta-noteikumu-projekts-grozijumi-ministru-kabineta-2004-?id=864* |
| 3. | Sabiedrības līdzdalības rezultāti | Par Ministru kabineta tīmekļvietnē *www.mk.gov.lv* un Zemkopības ministrijas tīmekļvietnē *www.zm.gov.lv* ievietoto noteikumu projektu netika saņemti iebildumi un priekšlikumi. |
| 4. | Cita informācija | Nav. |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | **Lauku atbalsta dienests.** |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Tiesību akta projekta mērķis ir nodrošināt Ministru kabineta 2004. gada 19. oktobra noteikumos Nr. 876 "Lauku atbalsta dienesta nolikums" minēto funkciju un uzdevumu atbilstību faktiskajai situācijai. |
| 3. | Cita informācija | Nav. |

Zemkopības ministrs K. Gerhards

Vecmane 67027229

Baiba.Vecmane@zm.gov.lv

1. Komisijas 2018. gada 18. maija Īstenošanas regula (ES) 2018/746, ar ko Īstenošanas regulu (ES) Nr. 809/2014 groza attiecībā uz vienoto pieteikumu grozīšanu un maksājuma pieprasījumiem, un pārbaudēm. [↑](#footnote-ref-1)
2. https://op.europa.eu/en/publication-detail/-/publication/2c9e05cd-9baa-11e9-9d01-01aa75ed71a1/language-en/format-PDF/source-101204010 [↑](#footnote-ref-2)